Roemenië: President spreek betogers toe; dodetal ná nagklub-brand stygFoto: Catalin Georgescu/Facebook Duisende mense betoog al langer as ŉ week nadat ŉ brand in ŉ Boekarest-nagklub uitgebreek het. Minstens 45 mense is dood en 150 beseer tydens die brand. Victor Ponta, eerste minister van Roemenië, en talle ander kabinetslede het vroeër hul bedankings aangekondig te midde van grootskaalse protesoptrede. Die 43-jarige Ponta word al maande lank daarvan beskuldig dat hy betrokke is by korrupsie, geldwassery en belastingontduiking. Daar is al lank teen Ponta betoog, maar onlangs het een van die grootste demonstrasies met duisende mense in Boekarest plaasgevind. Die betogers het plakkate omhoog gehou met die woorde: “Korrupsie maak Roemenië dood”. Volgens die betogers sou die brand se gevolge nie so erg gewees het as korrupsie nie so ŉ probleem was nie. Daar word beweer dat die eienaar van die klub smeergeld betaal het om nie aan al die brandnoodmaatreëls hoef te voldoen nie. Tydens die noodlottige nag het die lede van ŉ rockgroep tydens hul optrede vuurwerk afgevuur en dit het die brand veroorsaak.